На основу члана 7. став 3. Закона о слободним зонама („Службени гласник РС”, број 62/06) и члана 42. став 1. Закона о Влади („Службени гласник РС”, бр. 55/05, 71/05 -исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О БЛИЖИМ КРИТЕРИЈУМИМА ЗА ОЦЕНУ ЕКОНОМСКЕ ОПРАВДАНОСТИ ОДРЕЂИВАЊА ПОДРУЧЈА СЛОБОДНЕ ЗОНЕ

Члан 1.

Овом уредбом утврђују се ближи критеријуми из члана 7. став 2. Закона о слободним зонама за оцену економске оправданости одређивања подручја слободне зоне (у даљем тексту: зона).

Члан 2.

Одређивање подручја зоне је економски оправдано, нарочито ако се на том подручју налази ваздухопловно пристаниште или се то подручје налази у непосредном залеђу луке, или је то подручје повезано са магистралним путевима укљученим у мрежу европских путева (Е) или je у близини железничке пруге повезане са транс-европском мрежом саобраћајница или је то подручје за које су у оквиру Националног инвестиционог плана прихваћени пројекти који подстичу привредни развој тог подручја, и ако:

1) планирани обим инвестиционог улагања (изградња инфраструктуре и објеката у оквиру зоне, опрема и др.), прелази износ од три милиона евра у динарској противвредности, од чега у првој години рада зоне прелази износ од једног милиона евра у динарској противвредности;

2) планирани обим производње робе и пружања услуга у зони, продаје те робе и услуга и тржишта на која ће се роба и услуге пласирати показују позитиван ефекат на спољнотрговински биланс Републике Србије;

3) план запошљавања лица код корисника зоне предвиђа запошљавање најмање 100 лица у прве две године рада зоне;

4) планирана набавка средстава за производњу укључује и нову опрему којом се врши трансфер савремених технологија и смањују расходи пословања.

Члан 3.

Одређивање подручја зоне је економски оправдано посебно ако се у зони, поред производних, планира и обављање других привредних активности којима се не угрожава животна средина, здравље људи, материјална добра и безбедност земље.

Члан 4.

Одређивање подручја зоне сматра се економски оправданим ако ће пословање у зони допринети остварењу стратегије развоја и мера економске политике Владе, и ако се:

1) подручје зоне налази на недовољно развијеним подручјима Републике Србије;

2) обављањем планираних привредних делатности у зони позитивно утиче на развој привредних субјеката који послују ван зоне.

Члан 5.

Одређивање подручја проширења зоне је економски оправдано нарочито ако се оно налази у близини подручја зоне, односно на територији јединице локалне самоуправе, за које је Влада донела решење о одређивању подручја зоне, и ако:

1) планирани обим инвестиционог улагања (изградња инфраструктуре и објеката у оквиру зоне, опрема и др.), на подручју проширења зоне прелази износ од једног и по милиона евра у динарској противвредности, од чега у првој години рада на подручју проширења прелази износ од пола милиона евра у динарској противвредности;

2) планирани обим производње робе и пружања услуга на подручју проширења зоне, продаје те робе и услуга и тржишта на која ће се роба и услуге пласирати показују позитиван ефекат на спољнотрговински биланс Републике Србије;

3) план запошљавања лица код корисника на подручју проширења зоне предвиђа запошљавање најмање 50 лица у прве две године рада на том подручју;

4) планирана набавка средстава за производњу укључује и нову опрему којом се врши трансфер савремених технологија и смањују расходи пословања.

Члан 6.

Одређивање подручја проширења зоне је економски оправдано и ако се подручје које је предмет проширења зоне налази на територији друге јединице локалне самоуправе, и ако:

1) планирани обим инвестиционог улагања (изградња инфраструктуре и објеката у оквиру зоне, опрема и др.), на подручју проширења зоне прелази износ од три милиона евра у динарској противвредности, од чега у првој години рада на подручју проширења зоне прелази износ од једног милиона евра у динарској противвредности;

2) планирани обим производње робе и пружања услуга на подручју проширења зоне, продаје те робе и услуга и тржишта на која ће се роба и услуге пласирати показују позитиван ефекат на спољнотрговински биланс Републике Србије;

3) план запошљавања лица код корисника на подручју проширења зоне предвиђа запошљавање најмање 100 лица у прве две године рада на том подручју;

4) планирана набавка средстава за производњу укључује и нову опрему којом се врши трансфер савремених технологија и смањују расходи пословања.

Изузетно од одредаба става 1. овог члана, на привредно друштво које је регистровано као корисник зоне и које запошљава најмање 100 лица, примењују се услови из члана 5. ове уредбе.

Члан 7.

Даном ступања на снагу ове уредбе престаје да важи Уредба о ближим критеријумима за оцену економске оправданости одређивања подручја слободне зоне („Службени гласник РС”, број 69/06).

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3071/2020

У Београду, 30. априла 2020. године

В Л А Д А

ПРЕДСЕДНИК

Ана Брнабић, с.р.